  Наталья Тетерина Эгра каргуртэ модая «Сюан дэрем: вашкалаысьтыз туалаез пала» нырысетӥ йӧслыккуспо элькун этнофестиваль-вожвылъяськонэ Удмуртилэн пӧртэм ёросъёсысьтыз йӧскалык дӥсь вурисьёс люкаськизы. Ужрадэз Эграысь Калыкъёслэн эшъяськон юртысьтызы этнокостюмъёсъя дизайнер Надежда Касаткина кичӧлтэмен 17-тӥ шуркынмонэ радъязы. Этнофестивале 13 коллективъёс пыриськизы, куинез соос пӧлысь удмурт сюан йылолъёсты возьматӥзы, нош 10-эз – дӥсь коллекциоссэс.  «Сюан дэрем, со туж ичи, воксё ӧвӧл, луэ озьы ик веран. <…> Калык уг тоды. И соос даже бызьыны но кутско ке, егит нылъёс, соос мыно и даже арендовать каро дэремъёссэс. Мон малпасько, со воксё шонер ӧвӧл», — лыдъя Надежда Касаткина. Со верамъя, фестивалез ортчытон понна калык но дурбасьтӥз. Ужрадын Надежда Касаткина аслэсьтыз йӧскалыккуспо коллекцизэ возьматӥз. Туала лобась выллем капчи басмаослэсь со удмурт ӟуч, но бигер сюан дэремъёс вуриз. Туала материалъёслэсь дӥсьёсаз Надежда Касаткина котькуд калыклэсь аспӧртэмлыксэ возьматыны тыршиз. Ныл бызе ке, со аслэсьтыз пуссэ тодыны кулэ. Мед эскероз. Кылсярысь, удмурт калыкъя, муресазь татын, орнамент аслаз. <…> Асьсэ выжызэс, асьсэ пуссэс тодозы ке соос, удмурт калык уз ни кулы, мон малпасько Надежда КасаткинаПичи Пурга черкогуртысь калык дӥсья «Дэрем» студилэн кивалтӥсез Татьяна Москвина верамъя, со доры ӵемысь вазисько сюанлэн кыкетӥ нуналэзлы удмурт дэрем вурыны куронэн. Дизайнер уг вала, малы йӧскалык дӥсез праздниклэн нырысетӥ нуналаз дӥсяны мылкыд карисьёс шер пумиськыло. 7 ар дӥсен выремез ӵоже куинь семьяос гинэ ЗАГСэ мынон понна дӥсь вурыны куризы. «Гырон быдтон ортчытӥзы яръёс. Темазы соослэн сюан вал. Сцена вылын Герберын 4 семья кузпалъяськиз. Сыӵе шумпотыса мон соослы Яр дэрем сыӵе чебер вури вал. <…> Мон басьтыны но ведь соосты ӧй косы. Соос шуизы, тӥ милемды удмурт дэремен косӥды ке (сцена вылэ потыны — ред), вообще ум мынэ, кулэ ӧвӧл милемлы со удмурт дэремды», — тодаз вайиз Татьяна Москвина. «Сюан дэрем» этнофестиваль Соку егит семьяос удмурт дэремлы пумит кариськизы ке но, Пичи Пургаысь дизайнерлэсь вурем сюан дӥсьёссэ калык ӝог басьяз. Соин ик Татьяна Москвиналэн удмурт дӥсез возьматон но азинтон мылкыдыз юнмаз гинэ. Милям Пурга палъёс со Яр дэремез нуллыны ярато. Но учкытэк но, валатэк но шуыны, мар со удмурт дэременыд? Вот тӥни соиз кӧт ӝож. Соин ик мон весь возьмато но котькытын возьмато, Игра, Яр дэрем туж чебер шуыса Татьяна Москвина«Сюан дэрем» этнофестивале егит дизайнеръёс но пыриськизы. Одӥгез соос пӧлысь Эгра ёросысь Зури черкогуртысь Ольга Стрелкова. Нылмурт туала дырлы тупась дӥсьёсаз удмурт аспӧртэмлыкез пыртэ. Нош вожвылъяськонын со «Ӵукна унябей» коллекцизэ возьматӥз. «Мыным потэ, унябейлэн кидысъёсыз тупало нылкышнолы, кудӥз бызьыны дасяське. Унябейлэн кидысъёсыз, кудъёссэ тӧл нуэ тодмотэм интые, озьы ик нылашъёс но, кудъёсыз бызё, уг тодо, кыӵе семьяе соос сюрозы», — валэктэ Ольга Стрелкова. «Сюан дэрем: вашкалаысьтыз туалаез пала» 15 фото Фестивале дӥсь возьматыны лыктэм модельёс пусъё, удмурт дэрем дӥсяса, вордскем шаеренызы эшшо но юнгес данъяськыны кутско шуыса. Пичи Пургаысь дышетӥсь, Татьяна Москвиналэн моделез Елена Данилова верамъя, со ассэ зэмос удмурт кышномурт шуыса шӧдэ. «Мон данъяськисько аслам Удмуртиеным, эшшо ик Пичи Пургаен. <…> Удмуртлыкез ӝутыны таӵе ужрадъёс ӝуто. <…> Кругозор бадӟымгес-а, мар-а луэ, шуод», — мылкыдзэ вера Елена Данилова. Пичи Пургаысь эшшо одӥгез модель Наталья Авдеенко верамъя, со Ижкарын дышетскыку удмуртъёс анай кылынызы вераськыны возьдасько вал, нош али эктыны но удмурт дӥсясько. Ачиз но Наталья йӧскалык дӥськутэн ӵемгес пӧрмыны тырше. Тани сюанъёс луо ке, кыӵе ке солдат келянъёс луо ке, турттӥсько дӥсяськыны удмурт дэремъёсын Наталья АвдеенкоНялтас вераса, «Сюан дэрем: вашкалаысьтыз туалаез пала» фестивальын дӥсьёсты возьматон сяна, вашкала удмурт сям-йылолъёсын тодматӥзы, басмаосын, сюанлы кулэ арбериосын но книгаосын адӟытон-вузкарон ортчытӥзы. «Адӟеммы потэ, оло, асьмелы выль дӥсь вурыны яралоз учким ке, адӟим ке», — шуиз ужрадэ пыриськись, Сеп гуртысь Екатерина Романова. Вормисьёсты куинь номинациын бырйизы. «Сюан дэрем: вашкалаысьтыз туалаез пала» вожвылъяськонын вормисьёс: «Традиционный костюм» номинациын 1-тӥ инты – Вуж Мӧнья гуртысь Чеберлыко киужъёсъя юрт 2-тӥ инты – Сьӧлта черкогуртысь Чеберлыко киужъёсъя юрт 3-тӥ инты – Красногорс черкогуртысь Чеберлыко киужъёсъя юрт «Модная штучка» номинациын 1-тӥ инты – ӧз быръе 2-тӥ инты – Глаз ёросысь Октябрьский гурт 3-тӥ инты – Пичи Пурга черкогуртысь Татьяна Маштакова «Этномотивы» номинациын 1-тӥ инты – Эгра ёросысь Зури черкогуртысь Ольга Стрелкова 2-тӥ инты – Красногорскысь модая «Дебют» театр 3-тӥ инты – Эгра каргуртысь модая «Питыран» театр Тодэ вайытом, «Сюан дэрем: вашкалаысьтыз туалаез пала» нырысетӥез элькун фестиваль-вожвылъяськон Россиысь кун йӧскалык политикая стратегиез Удмуртиын быдэсъян но «Этносоциальное развитие и гармонизация межэтнических отношений» элькун программаез улонэ пыӵатон улсын радъяськиз. Ужрадэз кылдытӥсьёс но радъясьёс: Удмуртиысь Йӧскалык политикая министерство, Эгра ёрос администрациысь Лулчеберетъя но туризмъя управление но Эгра ёросысь Калыкъёслэн эшъяськон юртсы. Тегъёс: Лулчеберет Эгра егитъёс Удмуртия мода семья удмуртъёс Мерлык йӧслыкъёс  